钦定古今图书集成/明伦汇编/官常典/第697卷 > 刘元珍 庞时雍
## 钦定古今图书集成/明伦汇编/官常典/第697卷 > 刘元珍 庞时雍

按《明外史》本传：“元珍，字伯先，无锡人。万历二十三年
进士。初授南京礼部主事，进郎中。亲老归养，起南京
职方，釐汰老弱营军，岁省银二万有奇。三十三年，京
察，吏部侍郎杨时乔、都御史温纯尽黜政府私人钱
梦皋等，大学士沈一贯密为地诏，给事御史被黜者
皆留，且不下察疏。元珍方服阕需次，抗疏言：一贯自
秉政以来，比昵憸人，丛聚奸慝。假至尊之权以售私，
窃朝廷之恩以市德，使夫守法者不聊，席奥者无忌，
二百年钜典，一旦决裂，而陛下顾独任其咎，罔上不
忠，孰大于是！近见梦皋有疏，每以党加人。从。古小人
未有不以朋党之说先空善类者。所关治乱安危之
机，非细故也。”疏奏，留中。一贯亟自辨，乞明示独断之
意，以释群疑。梦皋亦诋元珍为温纯鹰犬。疏皆不报。
未几，敕谕廷臣，以留用言官之故，贬元珍一秩，调边
方。一贯佯救，给事御史侯庆远、叶永盛等亦争之，不
从。时员外郎贺灿然、南京御史朱吾弼相继论察典，
而主事庞时雍则直攻一贯欺罔者十，误国者十。且
曰：“一贯之富贵日崇，陛下之社稷日坏。问国之乱萌，
朝之疵政，则曰上为政我不知也不，则曰吾谋不用
也，曰吾逆知其无补，不若从容以图之也。同妾妇之
顺从，效阍寺之曲谨，真孔子所谓鄙夫，孟子所称民
贼。顷南郊雷震，正当一贯奏请颁行敕谕之时，意者
天厌其奸，以警悟陛下，俾早除谗慝乎？”帝得疏怒，命并元珍、灿然贬三秩，调极边。顷之，庆远及御史李柟
等申救。帝益怒，夺其俸，谪元珍等极边杂职。俄御史
周家栋指陈时政，语过激。帝迁怒元珍等，皆除其名。
然察疏亦下，诸被留者皆自免去。光宗即位，起元珍
光禄少卿。时辽、沈既没，故赞画主事刘国缙入南四
卫，以“招抚军民”为名，投牒督饷侍郎，令发舟南济。议
者欲推为东路巡抚。元珍上疏言：“国缙乃李成梁义
儿，成梁弃封疆，国缙为营免，遂基祸。”本杨镐、李如柏
丧师，国缙甫为赞画，即奏保二人。欲坐杜松以违制
创议，用辽人冒官帑二十万金，募土兵三万，曾不得
一卒之用，被劾解官。乃“忽拥数万众，欲问道登、莱，窜
处内地，万一敌中间谍阑入其间，何以备之？”疏下兵
部，巡抚议遂寝。未几，元珍卒官。初，元珍罢归，以讲学
为事，又与钱一本为同善会，表节义，恤鳏寡，行义重
于时。时雍，汶上人。万历二十年进士。知丹徒县，历户、
兵二部主事。既除名，未及起用而卒。